06/10/2015 | Administración LocalMunicipal
A Laracha
Aprobación definitiva da Ordenanza do taxi 2015

Publicación da aprobación definitiva da Ordenanza municipal reguladora do servizo de taxi do Concello da Laracha O Pleno desta Corporación, en sesión extraordinaria do 1 de xullo de 2015, aprobou inicialmente a Ordenanza municipal reguladora do servizo de taxi do Concello da Laracha. O expediente permaneceu exposto ao público polo prazo de trinta días en cumprimento do disposto no artigo 49 b) da Lei 7/85 de 2 de abril, reguladora das Bases do Réxime Local. O anuncio correspondente foi publicado no Boletín Oficial da Provincia da Coruña BOP n.º 130, do 13/07/2015, e no taboleiro de edictos deste Concello e, notificado á Asociación Provincial de Taxi, aos consumidores e usuarios e aos titulares das licenzas de taxi vixentes do concello da Laracha, téndose recibido dúas alegacións: unha do Presidente da Asociación de Taxis da Laracha e outra da Asociación de Amas de Casa, Consumidores y Usuarios da Coruña. O 27 de agosto de 2015 a Mesa Local de Comercio toma coñecemento do asunto e informando as alegacións. O 28 de agosto de 2015 (rexistro de saída n.º 2771) remitiuse o expediente á Dirección Xeral de Comercio para que as tarifas foran informadas pola Comisión de Prezos de Galicia, ao abeiro do artigo 16.4 do Anexo II do Real Decreto-Lei 7/1996, do 7 de xuño, sobre Medidas Urxentes de carácter fiscal e de fomento e liberalización da actividade económica, ditando resolución a directora xeral de comercio o 22 de setembro na que toma conta do informe favorable as tarifas adoptado pola Comisión de Prezos de Galicia no mesmo día e polo tanto resolve autorizar a aplicación das tarifas para o transporte urbano en autotaxi para A Laracha: O Pleno da Corporación, en sesión ordinaria de 25 de setembro de 2015, acordou: PRIMEIRO.–Estimar as alegacións presentadas pola Asociación de Taxis da Laracha e a Asociación de Amas de Casa, Consumidores y Usuarios da Coruña segundo propuxo a Mesa Local de Comercio na súa sesión do 27 de agosto de 2015, establecendo unha distancia previa ao comezo do funcionamento do taxímetro trala baixada de bandeira de 1500 metros e, exceptuando o suplemento pola ocupación de maleteiro a 1 bulto por servizo cunhas dimensións máximas de 56 cm de alto x 45 cm de ancho x 25 cm de fondo. SEGUNDO.–Aprobar definitivamente a Ordenanza municipal reguladora do servizo de taxi do Concello da Laracha, coa seguinte redacción: ORDENANZA MUNICIPAL REGULADORA DO SERVIZO DE TAXI DO CONCELLO DA LARACHA A disposición final 3.ª da Lei 4/2013, do 30 de maio, de transporte público de persoas en vehículos de turismo de Galicia. dispón que “os concellos adaptarán as súas ordenanzas reguladoras do servizo de taxi ao previsto na presente lei no prazo dun ano desde a súa entrada en vigor” (o 14 de xullo de 2013), prazo que tense superado amplamente. A mesma Lei na súa disposición transitoria décima establece que “nos concellos que na actualidade non teñan establecida a obriga de dispoñer de taxímetro para realizar servizos de taxi, e este resultase de aplicación segundo o establecido na presente lei (art.41), as persoas titulares de licenzas de taxi disporán dos seguintes prazos para proceder á súa instalación e posta en funcionamento: […] b) Concellos de menos de 20000 habitantes: Dous anos desde a entrada en vigor da presente lei.2. No mesmo prazo indicado no apartado anterior, e de dispoñer de tarifas propias aplicables aos servizos urbanos de taxi, os respectivos concellos haberán de revisar e aprobar estas tarifas para a seu cobro mediante aparatos taxímetro, resultando de aplicación, en outro caso, as establecidas para os servizos interurbanos de taxi”. DA PRESTACIÓN DO SERVIZO Art.1. Os vehículos deberán dedicarse exclusivamente á prestación do servizo regulado na presente Ordenanza, quedando prohibido o uso dos mesmos para fins persoais, ou calquera outro que non sexa o de servizo público, agás os días libres, vacacións e calquera outro caso debidamente xustificado ante a autoridade municipal. Art.2. Os vehículos deberán prestar servizo ao público de maneira continuada e durante as 24 horas do día, sen prexuízo das quendas de descanso establecidas. Poderá interromperse a prestación do servizo por causa grave, debidamente xustificada por escrito ante o Concello, durante un prazo que non exceda de 30 días consecutivos ou 60 alternos, durante un período dun ano. Non se considera interrupción o período de vacacións, a duración do cal non será superior a 30 días ao ano. Art.3. A autoridade municipal poderá establecer as medidas de organización e control que considere necesarias para o perfeccionamento do servizo e atendendo as necesidades públicas, determinará o horario mínimo de servizos a prestar e regulará os días de descanso e períodos de vacacións, de forma que quede suficientemente garantida a continuidade do servizo. Art.4. Prohíbese recoller viaxeiros aos vehículos que circulen por zonas que disten menos de 100 metros da parada oficial establecida, que é a actual existente na avenida de Caión na Laracha, parroquia de Torás, mesmo nos supostos de contratación ou reserva previa regulados no art.33 da Lei 4/2013, do 30 de maio, de transporte público de persoas en vehículos de turismo de Galicia. Exceptúase do anterior, os supostos de persoas de mobilidade reducida cando soliciten un taxi adaptado. Os vehículos se estacionarán na parada por orde de chegada e en ese mesmo orde sairán a realizar o servizo para o que foran requiridos polos usuarios que cheguen á parada ou chamen a cabina de teléfono existente na parada oficial establecida. Art.5. O teléfono existente na parada oficial establecida será descolgado polo taxista que ocupe o primeiro lugar da parada. Se ao saír da parada para realizar o servizo non queda ningún outro taxi, o taxista que sae deberá desviar o teléfono ao teléfono móbil do taxista que se atope de garda, co fin de poder atender as chamadas de clientes para prestarlle o servizo o máis rápido posible, ben por si mesmo, ou enviado a outro compañeiro/a que se atope nas cercanías. Art.6. Coa finalidade de garantir en todo momento o servizo público de transporte de persoas en vehículos de turismo, se establece un sistema de gardas obrigatorias para todos os titulares de licenzas de taxi no Concello da Laracha con arranxo as seguintes normas: – Das 15.00 ás 23.00 horas haberá un taxi de garda na parada oficial establecida, nomeando ao taxista que lle corresponda por orde correlativo de número de licenza. O Concello da Laracha, segundo a demanda do servizo, se reserva a potestade de ordenar a presenza obrigatoria durante un horario maior e/ou de máis dun taxi de garda durante o tempo que estime necesario para asegurar a efectividade do servizo. – Das 23 ás 15.00 horas seguirá o mesmo taxista de garda (aínda que poderá facelo desde o seu domicilio), co desvío do teléfono da cabina ao seu teléfono móbil para realizar calquera servizo para o que sexa requirido. Os taxistas que non estean de garda poderán poñerse na parada pero non coller o teléfono das 23.00 ás 6.00 horas. – Das 6.00 ás 15.00 horas, o primeiro taxista en chegar á parada oficial establecida desconectará o desvío pasando a estar ao réxime establecido no artigo 5. Establécense dúas quendas: * De luns a sábado * Domingos e festivos – As quendas seguirán a orde dos números oficiais de licenza de taxi. – A folla na que figuren as quendas será facilitada polo Concello, e se colocará polo taxista polo que comece a quenda semanal na cabina de teléfono da parada oficial establecida, seguindo a orde correlativa do número de licenza. No caso de existir discrepancias entre os taxistas, serán dirimidas polo sr. alcalde, tendo a súa decisión carácter executivo. – Para o día de entrada en vigor da presente ordenanza reguladora comezará a primeira quenda de luns a sábados pola licenza n.º 1 e a primeira quenda de domingos e festivos pola licenza n.º 12. – As gardas se poden cambiar entre taxistas por causas xustificadas. O taxista que vaia a prestar efectivamente a garda está obrigado a poñer ao seu nome na lista no lugar do compañeiro ao que lle correspondería realizala, e este necesariamente ten que devolverlle a garda que cambiou. Art.7. Co fin de que en todo momento os usuarios poidan coñecer a identificación de quen presta o servizo, todos os taxis deberán levar en lugar visible para o viaxeiro, a tarxeta de identificación profesional do condutor que estea operando o vehículo nese momento, que será expedida pola Administración municipal. Art.8. 1.–O vehículo de servizo será de propiedade do titular da licenza que a ampara e figurará inscrito no Rexistro da Dirección Xeral de Tráfico.2.–Os vehículos dedicados á actividade de taxi deberán estar clasificados como turismo e deben cumprir, ademais, os requisitos que determinen as normas de aplicación en canto ás súas condicións de seguridade, capacidade, antigüidade máxima, confort e prestacións adecuadas ao servizo a que estean adscritos.3.–Estes vehículos deberán reunir as seguintes características: a) Con carácter xeral, as licenzas de taxi e as autorizacións interurbanas de taxi outorgaranse para vehículos cunha capacidade mínima de cinco e máxima de ata sete prazas, incluída a persoa condutora. b) Carrozaría pechada con 4 portas de fácil acceso e funcionamento que facilite a manobra con suavidade, e con capacidade que no excederá de sete prazas. c) As portas deberán estar dotadas do mecanismo conveniente para accionar os cristais segundo a vontade do usuario. d) O interior estará revestido de material que poida limparse facilmente para a súa conservación en estado de pulcritude. e) Os vehículos deberán ir provistos de extintor de incendios. f) Iluminación interior para servizos nocturnos. g) Os vehículos irán provistos de aparato lector que permita aos usuarios o pagamento con tarxeta de crédito. h) Os vehículos poderán ir provistos dunha prancha móbil de separación entre o condutor e os usuarios, das características para o efecto establecidas e homologadas polas autoridades competentes. Cando se instale esta prancha móbil de separación, a capacidade do vehículo será para tres viaxeiros como mínimo, ampliable a catro cando o condutor do vehículo autorice a utilización do asento contiguo ao seu. i) Os vehículos contarán cun espazo dedicado a maleteiro, totalmente independente e diferenciado do habitáculo destinado á pasaxe, suficiente para transportar a equipaxe desta.4.–Os vehículos deberán ir provistos dun aparato taxímetro debidamente precintado, homologado e verificado de acordo coas normas establecidas polo órgano competente en materia de metroloxía, co fin de determinar o prezo de cada servizo, que irá situado no terzo central da parte dianteira do interior da carrozaría, de forma que en todo momento, resulte completamente visible para o viaxeiro a lectura da tarifa ou prezo e suplementos, debendo estar iluminado desde a posta do sol. Os taxímetros deberán incorporar impresora de factura.5.–O aparato taxímetro entrará en funcionamento ao baixar a bandeira ou calquera outro elemento mecánico de que deba ir provisto. Ademais de poñer en marcha ou parar o mecanismo do aparato, poderá adoptar a posición de punto morto, situación na que, non marcando a tarifa horaria, deberá colocarse ao finalizar o servizo, ou no caso de que durante el se produza algún accidente ou avaría que momentaneamente o interrompa.6.–Os vehículos do servizo levarán a carrozaría pintada de cor branco e coas características e distintivos que sinale o Concello, a efectos de facilitar ao máximo a súa identificación, e en todo caso: ● Escudo do Concello: cunha altura de 15 cm. e un ancho de 10 cm. ●Número de licenza local: cada número da licenza terá unha altura de 5 cm e un ancho de 1 cm. A situación de “libre” indicarase mediante un cartel de 30 x 20 centímetros, no que conste esta palabra, situado no parabrisas do vehículo e por un módulo luminoso exterior que sinale claramente, de acordo coa normativa técnica de aplicación, tanto a dispoñibilidade do vehículo para prestar o servizo como a tarifa que resulte de aplicación.7.–No interior e en sitio visible para os usuarios, situarase unha placa na que figure o número de matrícula e de licenza municipal, debendo así mesmo colocar nos cristais da parte posterior do vehículo -e de forma que a lectura sexa fácil para os usuarios-, un adhesivo no que figuren as tarifas e suplementos vixentes. DAS TARIFAS Art.9. A explotación e utilización do servizo de taxi estará suxeita a tarifa, e o aboamento da mesma será obrigatorio para os usuarios do servizo. As tarifas aplicables aos servizos interurbanos serán fixadas pola Consellaría competente en materia de transportes da Xunta de Galicia e as tarifas de aplicación aos servizos urbanos de taxi serán as seguintes fixadas polo Concello: TARIFA 1.–Aplicable en días laborais de 06.00 a 22.00 horas * Inclúe un percorrido de 1500 metros TARIFA 2.–Aplicable en días laborais de 22.00 a 06.00 horas e festivos (non terán a consideración de festivos o 24 e 31 de decembro) * Inclúe un percorrido de 1500 metros SUPLEMENTOS.–Aplicables en ambas tarifas * Excepto cadeiras de discapacitados e nenos/as e cans lazarillos e 1 bulto por servizo cunhas dimensións máximas de 56 cm de alto x 45 cm de ancho x 25 cm de fondo. Art.10. O pagamento do importe da prestación do servizo será aboado polo usuario ao seu remate, debendo ser visibles as tarifas de aplicación desde o interior do vehículo. Nas mesmas conteranse os suplementos e tarifas especiais que proceda aplicar a determinados servizos. Art.11. Os condutores dos vehículos estarán obrigados a estender un xustificante do importe do servizo, cando así o soliciten os usuarios. Art.12. Os condutores dos vehículos están obrigados a proporcionar ao usuario cambios de moeda metálica ou billetes, ata a cantidade de 50,00 euros. Cando non dispoñan do cambio obrigatorio abandonarán o vehículo para provelo, deixando o taxímetro en punto morto. Cando o cambio a devolver sexa superior ao regulamentario poderá deixar o taxímetro en marcha, ata que se lle proporcione o importe ou cantidade á que ascenda a tarifa. Art.13. En todo aquilo que non conste na presente Ordenanza se aplicarán as normas contidas na Lei 4/2013, do 30 de maio, de transporte público de persoas en vehículos de turismo de Galicia, nas súas modificacións e demais normas de pertinente aplicación. Disposición final A presente Ordenanza entrará en vigor unha vez publicado no Boletín Oficial da Provincia e teña transcorrido o prazo sinalado no art.65 da Lei 7/1985, do 2 de abril, reguladora das bases do réxime local, permanecendo en vigor ata a súa modificación ou derrogación expresa. TERCEIRO.–Publicar no B. O. P. a aprobación definitiva e o texto da Ordenanza municipal reguladora do servizo de taxi do Concello da Laracha, sen que a nova Ordenanza entre en vigor ata que se leve a cabo a publicación e teña transcorrido o prazo sinalado no art.65 da Lei 7/1985, do 2 de abril, reguladora das bases do réxime local. CUARTO.–Contra a aprobación da Ordenanza municipal reguladora do servizo de taxi do Concello da Laracha, poderá interpoñerse recurso contencioso administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados a partir do día seguinte ao da publicación do texto no Boletín Oficial da Provincia. A Laracha, 29 de setembro de 2015. O alcalde José Manuel López Varela